उस दिन स्कूल से आने के बाद बुआ बाहर बालकनी में नजर नही आईं तो मुझे लगा कि शायद वो बीमार हैं। इसीलिए मैं उन्हें देखने उनके घर चली गई। वहां जाकर पता चला कि बुआ के यहां कुछ मेहमान आए थे। गुड़िया उनकी आवभगत में लगी थी, जबकि बुआ दूसरे कमरे में थीं। बुआ बीमार तो नहीं लग रही थीं, हां, उदास व गुमसुम अवश्य थीं। बुआ को पहली बार इतना गुमसुम देखा था। समझ नहीं आया कि उन्हें क्या हुआ है? पर मैं इतना जरूर समझ गई थी कि जो मेहमान आए हैं, उनके आने से बुआ खुश नहीं हैं। ऐसे माहौल में ज्यादा देर वहां रुकना मैंने सही नहीं समझा और घर चली आई। दूसरे दिन रविवार था इसलिए बुआ घर पर ही थीं। बुआ के घर के मेहमान शायद सुबह-सुबह ही जा चुके थे। आज बुआ थोड़ा सहज दिखाई दे रही थीं। मुझे देखते ही उन्होंने हाथ से इशारा कर अपने घर बुलाया। मैं बुआ के बुलाते ही उनके घर चली गई।